Likumprojekts

### Grozījumi Mikrouzņēmumu nodokļa likumā

Izdarīt Mikrouzņēmumu nodokļa likumā (Latvijas Vēstnesis, 2010, 131. nr.; 2011, 204. nr.; 2013, 194., 232. nr.; 2015, 60., 91., 248. nr.) šādus grozījumus:

1. Izslēgt 2. panta 1.1 un 1.2 daļu.

2.  4. pantā:

papildināt pirmo daļu pēc vārdiem “Personai ir tiesības” ar vārdiem un skaitļiem “līdz 2017.gada 30.jūnijam”;

 izslēgt pirmās daļas 4.punktu;

papildināt trešo daļu aiz vārdiem “reģistrācijas pieteikumu” ar vārdiem un skaitļiem “līdz 2017.gada 30.jūnijam”;

izslēgt ceturto daļu;

izslēgt septītās daļas pirmo teikumu;

izslēgt astotajā daļā skaitli un vārdu “1.1 daļas”;

papildināt pantu ar desmito daļu šādā redakcijā:

“10. Mikrouzņēmuma nodokļa maksātājam līdz 2018.gada 15.decembrim jāpārreģistrējas kādā no pastāvošajiem nodokļu maksāšanas režīmiem, ja tas vēlas turpināt saimniecisko darbību pēc 2018.gada 31.decembra. Ja mikrouzņēmuma nodokļa maksātājs līdz 2018.gada 15.decembrim nebūs pārreģistrējies kādā no pastāvošajiem nodokļu maksāšanas režīmiem, tas, atkarībā no juridiskās formas, kļūs par uzņēmumu ienākuma nodokļa vai iedzīvotāju ienākuma nodokļa maksātāju, kas nodokli maksā saskaņā ar likumu “Par uzņēmumu ienākuma nodokli” vai likuma “Par iedzīvotāju ienākuma nodokli” 11. vai 11.1 pantu.”.

 3. Izslēgt 7.panta 2.1 daļu.

4. Papildināt likumu ar 11. un 12.pantu šādā redakcijā:

**“**11.pants. Atbildība par budžetā iemaksājamā mikrouzņēmumu nodokļa samaksas termiņa nokavējumu un apmēra samazināšanu

1. Par mikrouzņēmumu nodokļa samaksas termiņa nokavējumu nodokļa maksātājam aprēķina nokavējuma naudu saskaņā ar likumu "Par nodokļiem un nodevām".
2. Par nodokļu revīzijā (auditā) konstatēto mikrouzņēmumu nodokļa pārkāpumu, kura rezultātā ir samazināts budžetā iemaksājamā nodokļa apmērs, nodokļu administrācija mikrouzņēmuma nodokļa maksātājam papildus aprēķina un par labu budžetam piedzen samazināto nodokli un nokavējuma naudu par periodu no konkrētā nodokļa maksāšanas termiņa līdz nodokļu revīzijas (audita) uzsākšanas dienai, un uzliek soda naudu saskaņā ar likumu "Par nodokļiem un nodevām".
3. Par mikrouzņēmuma nodokļa maksātāja datu atbilstības pārbaudē konstatēto mikrouzņēmumu nodokļa pārkāpumu nodokļu administrācija mikrouzņēmuma nodokļa maksātājam papildus aprēķina un par labu budžetam piedzen samazināto nodokli un nokavējuma naudu par periodu no konkrētā nodokļa maksāšanas termiņa līdz lēmumam par datu atbilstības pārbaudes rezultātiem.

12.pants. Atbildība par citiem šā likuma pārkāpumiem

 Par šā likuma 7.panta otrajā daļā noteiktās deklarācijas neiesniegšanu vai iesniegšanu, neievērojot likumā noteiktos termiņus, nodokļa maksātājam piemēro Latvijas Administratīvo pārkāpumu kodeksā noteikto atbildību.”.

 Likums stājas spēkā 2017.gada 1.janvārī.

Finanšu ministre D.Reizniece - Ozola

22.09.2016

376

Finanšu ministrijas Tiešo nodokļu departamenta

Īpašuma un iedzīvotāju ienākuma

nodokļu nodaļas vadītājas vietniece

Veinberga 67083848, faksa Nr.67095421

Inese.Veinberga@fm.gov.lv